**Iubirea...**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iubirea e sfârșitul unor timpuri

De aprige sau ludice-ncercări,

E soarele fierbinte-n anotimpuri

Cu ghețuri stinse-n vaste depărtări.

Iubirea e un fluture ce moare

În simpla tresărire de cuvânt,

Fiind sublima inimii dogoare,

Pe vreme bună sau pe aspru vânt.

Iubirea e o scumpă amuletă,

Purtată-n gând și-n sufletul hoinar,

Iar de-o rănești cu-a vorbei arbaletă,

N-o cumperi nici cu leu, nici cu dinar.

Iubirea nu prezintă-alternativă,

E singura ce ne-ar putea salva,

Închisă-ntr-o sălbatică misivă,

Redată-n mângâieri de catifea.

Și dacă s-ar abandona pământul

Ori s-ar rescrie azi un ultim vers,

Iubirea ar purta mereu veșmântul

Ce-nvăluie întregul univers.